
1. ICHKI SIFATNI TA’MINLASH TIZIMINING UMUMIY TAVSIFI
Toshkent davlat sharqshunoslik universitetida (keyingi o‘rinlarda – TDShU yoki Universitet) ichki sifatni ta’minlash tizimi (IQA – Internal Quality Assurance) ta’lim jarayonining barcha bosqichlarini qamrab oluvchi yaxlit mexanizm sifatida tashkil etilgan. Tizim ta’lim dasturlarini rejalashtirish, amalga oshirish, nazorat qilish va takomillashtirishning uzluksiz siklini ta’minlaydi hamda universitet faoliyatining barcha darajalarida sifat madaniyatini shakllantirishga xizmat qiladi.
Tizimning maqsadi – universitetda ta’lim sifatini xalqaro standartlarga muvofiq darajada ushlab turish va doimiy ravishda oshirib borish. Buning uchun tizim, bir tomondan, ichki jarayonlarni tizimli nazorat qiladi, ikkinchi tomondan esa manfaatdor tomonlarning fikr-mulohazalarini muntazam yig‘ib, ta’lim jarayoniga tizimli aks ettiradi.
IQA tizimi o‘nta asosiy tamoyilga asoslanadi: mustaqillik, hisobdorlik, shaffoflik, obyektivlik, davriylik, doimiy takomillashtirish (PDCA sikli), inklyuzivlik, xalqarolashtirish, raqamlashtirish va kasbiylik. Bularning ichida yetakchi yondashuv – talabaga yo‘naltirilgan ta’lim tamoyilidir, unga muvofiq ta’lim natijalari, baholash va o‘qitish usullari talabaning individual ehtiyojlari va o‘quv natijalariga erishishiga qaratiladi.
2. TIZIMNING TASHKILIY TUZILMASI
IQA tizimi universitetning umumiy boshqaruv tuzilmasiga integratsiya qilingan. Universitetni Kuzatuv kengashi, Universitet Kengashi va Rektor boshqaradi. Rektorga besh nafar prorektor bo‘ysunadi. Sifat tizimi ushbu iyerarxiyaning barcha darajalarida o‘z vazifalarini bajaradi va boshqaruvning strategik, taktik hamda operatsion bo‘g‘inlarini yagona sifat siyosati atrofida birlashtiradi.
2.1. Markaziy organ: Ta’lim sifatini nazorat qilish bo‘limi
Sifatni ta’minlash tizimining markaziy organi – Ta’lim sifatini nazorat qilish bo‘limi. Bo‘lim to‘g‘ridan-to‘g‘ri universitet rektoriga bo‘ysunadi. Ushbu bo‘ysunish tartibi maxsus belgilangan: universitetning boshqa tuzilmaviy bo‘linmalari rahbarlari bo‘lim faoliyatiga aralashishi taqiqlangan. Bu tartib sifat baholash jarayonlarining mustaqil va obyektiv bo‘lishini kafolatlaydi va  institutsional mustaqillikni ta’minlaydi.
Bo‘lim tarkibi uch shtat birligidan iborat: bo‘lim boshlig‘i va ikki nafar bosh mutaxassisdan iborat. Bo‘lim O‘zbekiston Respublikasi Oliy ta’lim, fan va innovatsiyalar vazirligi, O‘zbekiston Respublikasi Prezident adminstratsiyasi huzuridagi ta’lim sifatini ta’minlash milliy agentligi bilan yaqin hamkorlikda ishlaydi.
Bo‘limning asosiy vazifalari:
1. ta’lim jarayonini doimiy monitoring qilish va nazorat olib borish;
1. universitetning ichki baholashini (o‘z-o‘zini baholash) tashkil etish;
1. professor-o‘qituvchilarning dars sifatini muntazam tahlil qilish;
1. HEMIS, Moodle, APS tizimlaridan foydalanish samaradorligini o‘rganish;
1. talabalar, ish beruvchilar va bitiruvchilar o‘rtasida so‘rovnomalar o‘tkazish va tahlil qilish;
1. KPI tizimini joriy etish va monitoring qilish;
1. xalqaro va milliy akkreditatsiya jarayonlarida ishtirok etish, o‘z-o‘zini baholash hisobotini muvofiqlashtirish;
1. sun’iy intellekt texnologiyalarini fanlarga integratsiyalash jarayonini nazorat qilish.
2.2. Ekspertlar guruhi
Darslar sifatini bevosita baholash uchun Ta’lim sifati nazorati bo‘limi huzurida 22 nafarlik Ekspertlar guruhi faoliyat yo’lga qo’yilgan. Guruh a’zolari universitetning barcha asosiy akademik bo‘linmalaridan (oliy maktablar, kafedralar) tanlab olingan bo‘lib, ular orasida DSc professorlar, PhD dotsentlar va katta o‘qituvchilar bor.
Guruh a’zolariga qo‘yiladigan talablar:
1. ilmiy daraja va yetarli pedagogik tajribaga egalik;
1. zamonaviy o‘qitish metodlarini bilish;
1. xalqaro tajribaga egalik;
1. yuqori KPI ko‘rsatkichlari;
1. akademik etika qoidalariga rioya qilish.
2.3. Boshqa ishtirokchi tuzilmalar
IQA tizimida bo‘limdan tashqari yana bir qator tuzilmalar o‘z vazifalarini bajaradi. O‘quv-uslubiy bo‘lim o‘quv rejalari va dasturlarning bajarilishini monitoring qiladi. Registrator ofisi verifikatsiya testlarini o‘tkazadi va reyting qaydnomalarini boshqaradi. Dekanatlar va kafedralar har oyda talabalar davomati va o‘zlashtirishini muhokama qiladi. Raqamli texnologiyalar markazi platformalarning uzluksiz ishlashini ta’minlaydi. Strategik rivojlanish boshqarmasi benchmarking va xalqaro akkreditatsiyaga tayyorgarlik nazoratini amalga oshiradi. Talabalar amaliyoti va karyera markazi ish beruvchilar bilan hamkorlik va bitiruvchilar bandligini kuzatadi.
3. TIZIMNING NORMATIV ASOSLARI
IQA tizimining faoliyati O‘zbekiston Respublikasining “Ta’lim to‘g‘risida”gi Qonuni, Prezidentning PF-158-son (“O‘zbekiston-2030 strategiyasi”) va PF-76-son (“Ta’lim sifatini ta’minlash”) Farmonlari, Vazirlar Mahkamasining tegishli qarorlari hamda Oliy ta’lim, fan va innovatsiyalar vazirligi normativ hujjatlariga asoslanadi.
Universitetning ichki normativ bazasi quyidagi hujjatlardan tashkil topgan:
1. Ta’lim sifatini nazorat qilish bo‘limi to‘g‘risidagi Nizom (2024-yil, Universitet Kengashi) – bo‘limning maqsadlari, vazifalari, funksiyalari, huquqlari va javobgarligini belgilaydi.
1.  “Ta’lim sifati yili” buyrug‘i (2025-yil, 250-UM) – ekspertlar guruhini tasdiqlaydi, 100-ballik dars mezonlarini joriy etadi va professor-o‘qituvchilarning shaxsiy mas’uliyatini belgilaydi.
1. “KPI mezonlari” to’g’risida universitet rektorining Toshkent davlat sharqshunoslik universiteti professor-o‘qituvchilarining 2025/2026-o‘quv yilidagi faoliyatlari natijalarini KPI mezonlari asosida baholash to‘g‘risida (2026.03.28 69-UM)
1. “Ta’lim sifatini boshqarish qoidalari” (2026-yil) Toshkent davlat sharqshunoslik universitetida ta’lim sifatini boshqarish tizimining yagona tartibini belgilaydi va xalqaro akkreditatsiyasi talablariga muvofiqligini ta’minlaydi. 2026-yil)
1. “Sifatni boshqarish vositalari” (2026-yil) amaliyotda qo‘llaniladigan so‘rovnoma va anketa namunalarini yagona hujjatda jamlaydi va so‘rovnomalar o‘tkaziladigan raqamli platformalar, so‘rovnoma natijalarini qayta ishlash va tahlil qilish tartibi, so’rovnomalarni tashkil qilishda Ekspertlar guruhining ishtiroki kabi muhim masalalar haqida ma’lumotlar keltirilgan.
Bundan tashqari, universitetning 2024–2030-yillar istiqbolli rejasi (64 ta strategik vazifa) IQA tizimining uzoq muddatli strategik kontekstini belgilaydi.
4. SIFATNI TA’MINLASH MEXANIZMLARI
IQA tizimi bir necha o‘zaro bog‘langan mexanizm orqali ishlaydi: ta’lim dasturlarini loyihalash, tasdiqlash va monitoring qilish, so‘rovnomalar o‘tkazish, o‘quv jarayonini baholash, dars sifatini tekshirish va professor-o‘qituvchilar KPI tizimi. 
4.1. Ta’lim dasturlarini ichki monitoring qilish va davriy ko‘rib chiqish
Ta’lim dasturlarini monitoring qilish – bu dastur maqsadlarining universitet missiyasiga mosligi, talabalar tomonidan o‘zlashtirilishi lozim bo‘lgan bilim va ko‘nikmalarning shakllanganligi, professor-o‘qituvchilarning malakasi hamda o‘quv resurslari yetarliligini tizimli ravishda tekshirish jarayonidir.
Monitoring har o‘quv yilida kamida bir marta o‘tkaziladi va uch bosqichdan iborat. Birinchi bosqichda ma’lumot yig‘iladi: talabalar o‘rtasida so‘rovnomalar o‘tkaziladi, bitiruvchilarning ishga joylashish ko‘rsatkichlari tahlil qilinadi, ish beruvchilarning fikr-mulohazalari olinadi. Ikkinchi bosqichda yig‘ilgan ma’lumotlar kafedra va fakultet kengashlarida qiyosiy o‘rganiladi. Uchinchi bosqichda yillik monitoring hisoboti tayyorlanib, sifat bo‘limiga taqdim etiladi.
Monitoringdan farqli ravishda, davriy ko‘rib chiqish (Review) har 3–4 yilda bir marta amalga oshiriladi va ta’lim dasturlarining tubdan qayta ko‘rib chiqilishini nazarda tutadi. Bu jarayonda fan dasturlariga (sillabuslarga) sohadagi so‘nggi o‘zgarishlar kiritiladi, ish beruvchilar talabiga binoan ayrim fanlar almashtiriladi yoki amaliyot soatlari ko‘paytiriladi. Yangilangan dastur Universitet Kengashi tomonidan tasdiqlangandan so‘ng kuchga kiradi.
4.2. So‘rovnomalar tizimi
So‘rovnomalar ta’lim sifatini ichki baholashning eng muhim vositasi sifatida belgilangan. Barcha so‘rovnomalar anonimlik, ixtiyoriylik va xolislik tamoyillari asosida o‘tkaziladi. Tizimda bir necha asosiy so‘rovnoma turi mavjud bo‘lib, ular manfaatdor tomonlarning barcha toifalarini qamrab oladi. Talabalar uchun uchta so‘rovnoma o‘tkaziladi. “Professor-o‘qituvchi talaba nigohida” so‘rovnomasi har semestr yakunida @HemisProBot telegram boti orqali anonim tarzda tashkil etiladi – bu bot HEMIS platformasi bilan integratsiya qilingan bo‘lib, semester yakunidagi belgilangan hafta davomida har dars yakunida fan ustozini baholash uchun avtomatik eslatma yuboradi. “Ta’lim dasturidan qoniqish darajasi” so‘rovnomasi har semestr yakunida Google Forms orqali o‘tkaziladi va ta’lim sifatining turli jihatlarini baholaydi. “Universitetdagi ijtimoiy muhit va infratuzilma” so‘rovnomasi yiliga bir marta o‘tkaziladi va yashash sharoitlari hamda xizmatlar sifatini o‘rganadi.
Bundan tashqari, @TDSHU_Sifatbot telegram boti doimiy ravishda ishlaydi va talabalarning muammo, shikoyat, taklif va fikrlarini yig‘ib, universitet va talabalar o‘rtasidagi muloqotning uzviyligini ta’minlaydi.
Professor-o‘qituvchilar uchun ikkita so‘rovnoma o‘tkaziladi. “Ish faoliyatidan qoniqish va akademik erkinlik” so‘rovnomasi yiliga bir marta o‘tkaziladi va mehnat sharoitlari, ish yuklamasi, boshqaruv tizimi, akademik erkinlik darajasi va ilmiy faoliyat uchun yaratilgan imkoniyatlarni o‘rganadi. “Ta’lim resurslari va moddiy-texnik baza” so‘rovnomasi har semestrda o‘tkazilib, auditoriyalar, laboratoriyalar, kutubxonalar, texnik jihozlar va internet sifatini baholaydi.
Ish beruvchilar o‘rtasida so‘rovnoma yiliga kamida bir marta o‘tkaziladi va mehnat bozori talablari, bitiruvchilarning kasbiy tayyorgarligi, amaliy ko‘nikmalari va soft skills darajasini o‘rganishga qaratilgan. Ota-onalar o‘rtasida ham yiliga bir marta so‘rovnoma o‘tkaziladi. Inklyuziv yondashuvni ta’minlash maqsadida imkoniyati cheklangan talabalar uchun alohida so‘rovnoma, bitiruvchilar uchun esa karyera kuzatuvi so‘rovnomasi joriy etilgan (to‘liq ro‘yxat 3-ilovada keltirilgan).
So‘rovnoma savollari sifat bo‘limi tomonidan ilmiy-metodik yondashuv asosida ishlab chiqiladi va o‘quv ishlari bo‘yicha prorektor tomonidan tasdiqlanadi. Respondentlarga kamida uch kun oldin xabar beriladi. Yig‘ilgan ma’lumotlar avtomatlashtirilgan tizimlar yordamida statistik tahlil qilinadi, hisobot Rektor va Kengashga taqdim etiladi, natijalar rasmiy veb-sahifa orqali e’lon qilinadi.
So‘rovnomalar tizimining yig‘ma ko‘rinishi
	Respondent
	So‘rovnoma nomi
	Davriylik
	Platforma

	Talabalar
	Professor-o‘qituvchi talaba nigohida
	Har semestr
	@HemisProBot

	Talabalar
	Ta’lim dasturidan qoniqish
	Har semestr
	Google Forms

	Talabalar
	Ijtimoiy muhit va infratuzilma
	Yiliga 1 marta
	Google Forms

	Talabalar
	Doimiy fikr-mulohaza
	24/7
	@TDSHU_Sifatbot

	Imkoniyati cheklangan talabalar
	Inklyuziv ta’limdan qoniqish va ehtiyojlar
	Yiliga 1 marta
	Google Forms + ovozli so‘rov

	O‘qituvchilar
	Ish faoliyatidan qoniqish
	Yiliga 1 marta
	Google Forms

	O‘qituvchilar
	Ta’lim resurslari va MTB
	Har semestr
	Google Forms

	Ish beruvchilar
	Bitiruvchilar tayyorgarligi
	Yiliga 1 marta
	Forum / Anketa

	Ota-onalar
	Ta’lim sifatidan qoniqish
	Yiliga 1 marta
	Google Forms

	Bitiruvchilar
	Karyera faoliyati
	Bitiruvdan keyin 1, 3, 5-yillarda
	Google Forms


4.3. O‘quv jarayoni samaradorligini baholash
O‘quv jarayoni samaradorligi to‘rtta asosiy ko‘rsatkich (KPI) orqali o‘lchanadi: talabalarning akademik o‘zlashtirishi (joriy, oraliq va yakuniy nazorat natijalari), talabalarning darslardagi davomati va HEMIS/Moodle platformasidagi faolligi, professor-o‘qituvchilarning dars berish sifati va ilmiy salohiyati, hamda o‘quv adabiyotlari va auditoriya bazasining yetarliligi.
Baholash uch usulda amalga oshiriladi. Birinchisi – “Talaba nigohi bilan” so‘rovnomasi bo‘lib, semestr yakunida talabalar tomonidan o‘qituvchi va ta’lim sifatini anonim baholash shakli. Ikkinchisi – darslar kuzatuvi bo‘lib, kafedra mudiri va tajribali professor-o‘qituvchilar tomonidan o‘zaro dars kuzatishni (peer observation) o‘z ichiga oladi. Uchinchisi – mustaqil test sinovlari bo‘lib, Registrator ofisi tomonidan oldindan ogohlantirilmasdan (verifikatsiya) testlar o‘tkaziladi.
Monitoring uch darajada amalga oshiriladi: har oyda kafedra yig‘ilishlarida talabalar davomati va o‘zlashtirishi muhokama qilinadi; har semestrda fakultet kengashlarida o‘quv jarayoni tahlil qilinadi; yil yakunida Universitet Kengashida umumiy samaradorlik hisoboti ko‘rib chiqiladi va kelgusi yil uchun rejalar tasdiqlanadi.
Baholash natijalari bilan tanishish va apellyatsiya tartibi
Baholash natijalari bilan tanishish va apellyatsiya berish tartibi O‘zbekiston Respublikasi Oliy ta’lim, fan va innovatsiyalar vazirining 2024-yil 2-dekabrdagi 451-sonli buyrug‘i asosida TDShU rektorining 220-UM-son buyrug‘i bilan tasdiqlangan tartibga muvofiq amalga oshiriladi.
Talabaga baholash natijasi e’lon qilingandan boshlab 24 soat ichida natija bilan tanishish va xatolik bo‘yicha murojaat qilish huquqi beriladi. Apellyatsiya komissiyasi shikoyatni 48 soat ichida ko‘rib chiqadi. Bu tartib baholashning shaffofligi, adolatliligi va talabaning himoya huquqini kafolatlaydi.
4.4. Dars sifatini tekshirish mezonlari
Ekspertlar guruhi dars mashg‘ulotlarini baholashda 100-ballik maxsus mezonlardan foydalanadi. Mezonlar to‘rt blokdan iborat bo‘lib, ular quyida yig‘ma ko‘rinishda keltirilgan; [to‘liq mezonlar 1-ilovada berilgan.]
	Blok
	Mazmuni
	Maksimal ball

	I
	O‘quv-uslubiy hujjatlar: darslik, o‘quv qo‘llanma, o‘quv dasturi, sillabus, mustaqil ta’lim materiallari, ish rejasi, tarqatma materiallar va slaydlar
	15

	II
	O‘qituvchining kasbiy malakasi: nazariy bilim, amaliy bilimlarni hayotga bog‘lash, ilm-fanning yangi yutuqlaridan foydalanish, usul tanlash va multimedia
	25

	III
	Pedagogik mahorat: darsning tashkil etilishi, mavzuning sillabusga muvofiqligi, maqsad aniqligi, o‘qitish uslubi, talabalarni jalb qilish, nutq madaniyati, talabalar faolligi
	45

	IV
	Ma’naviy kamolot: talabalar dunyoqarashini shakllantirish va davomat
	15

	
	JAMI
	100


4.5. Professor-o‘qituvchilar KPI tizimi
Professor-o‘qituvchilar faoliyatini yillik baholash uchun 100-ballik KPI (Key Performance Indicators) tizimi joriy etilgan. Tizim to‘rt yo‘nalishni qamrab oladi: o‘quv-uslubiy ishlar (30 ball), ilmiy-tadqiqot ishlari (30 ball), xalqaro hamkorlik (20 ball) va ma’naviy-ma’rifiy ishlar (20 ball). To‘liq indikatorlar 2-ilovada keltirilgan.
Ilmiy-tadqiqot yo‘nalishida Scopus/WoS Q1 jurnallarda maqola uchun 10 ball, Q2 jurnallarda 7 ball, Q3–Q4 jurnallarda 5 ball beriladi. DSc dissertatsiyasi himoyasi uchun 10 ball, PhD himoyasi uchun 7 ball belgilangan.
Tizimda jarima ballari mexanizmi ham mavjud – vazifalarni bajarmagan hollarda 5 ballgacha jarima qo‘yiladi. KPI natijalari professor-o‘qituvchilarning yillik reytingini shakllantirishda asosiy mezonlardan biri sifatida qo‘llaniladi.
Funksional va rag‘batlantiruvchi vazifalarning farqlanishi
Professor-o‘qituvchilar faoliyati ikki turdagi vazifalardan iborat bo‘lib, ular quyidagicha farqlanadi:
1. Funksional (majburiy) vazifalar – o‘quv yuklamasi, sillabus va o‘quv-uslubiy hujjatlarni ishlab chiqish, darslarni sifatli o‘tkazish, talabalar bilimini baholash va kafedra tomonidan belgilangan boshqa majburiy topshiriqlar. Ushbu vazifalar bajarilmasa, professor-o‘qituvchi attestatsiyadan o‘tgan hisoblanmaydi.
1. Rag‘batlantiruvchi (ixtiyoriy) vazifalar – ilmiy maqolalar nashr etish (xususan, xalqaro bazalarda), monografiya yozish, grant loyihalarida ishtirok etish, xorijiy hamkorlikda dars o‘tish, xalqaro sertifikat olish, talabalarni xalqaro tanlovlarga tayyorlash, ochiq darslar va ilmiy konferensiyalar tashkil etish hamda boshqa yuqori samarali faoliyat turlari. Ushbu vazifalar KPI ballari bilan baholanadi.
4.6. Ta’lim dasturlarini loyihalash va tasdiqlash tartibi
Har bir ta’lim dasturi quyidagi bosqichlardan izchil o‘tadi: ehtiyojlar tahlili → maqsadlar va o‘quv natijalarini belgilash → sillabuslarni ishlab chiqish → ish beruvchilar va bitiruvchilar bilan muhokama → kafedra, fakultet va Universitet Kengashi tasdig‘i. 
Dasturni tasdiqlashda quyidagi mezonlar asos qilib olinadi:
1. dasturdagi majburiy fanlar tegishli Muvofiqlashtiruvchi soha kengashi tomonidan belgilangan malaka talablariga to‘liq mos kelishi;
1. tanlov fanlari hajmi jami kreditlarning 25 foizidan oshmasligi;
1. har bir fan bir semestrdan oshmagan muddatda o‘qitilishi;
1. dastur maqsadlarining universitet missiyasi va rivojlanish yo‘nalishlariga mosligi;
1. o‘quv natijalarining aniq, o‘lchanadigan va baholash mumkin bo‘lgan shaklda belgilanganligi (learning outcomes);
1. dasturning mehnat bozori ehtiyojlariga mosligi hamda ish beruvchilar tomonidan tasdiqlanganligi;
1. dastur xalqaro tajriba asosida, ECTS kredit yuklamasi va malaka darajalarini hisobga olgan holda ishlab chiqilganligi.
4.7. Professor-o‘qituvchilarni ishga qabul qilish tartibi
Professor-o‘qituvchilar ochiq tanlov va sinov darsi asosida Xodimlar bo‘limi, O‘quv-uslubiy bo‘lim va Ta’lim sifatini nazorat qilish bo‘limi hamkorligida ishga qabul qilinadi. Nomzodlar dars sifati, ilmiy salohiyati, kommunikativ ko‘nikmalari va akademik etikaga rioya bo‘yicha baholanadi. Toshkent davlat sharqshunoslik universiteti Kuzatuv kengashining 2022 yil 14 iyundagi 2-son majlis bayonining 9-ilovasida Toshkent davlat sharqshunoslik universitetiga pedagog kadrlarni ishga qabul qilish tartibi to’liq tushuntirilgan.
Yangi qabul qilingan stajyor-o‘qituvchilar tajribali professor-o‘qituvchilarga “ustoz-shogird” (mentoring) tizimi asosida biriktiriladi va bir yil davomida pedagogik mahoratini oshiradi. Ushbu jarayon Ta’lim sifati naorati bo‘limi tomonidan muntazam monitoring qilinadi, natijalar esa kadrlarni rivojlantirish rejalarida aks ettiriladi.
5. RAQAMLI PLATFORMALAR VA AXBOROTNI BOSHQARISH

IQA tizimining samarali ishlashi zamonaviy raqamli platformalarga tayanadi. HEMIS tizimi talabalar boshqaruvi, reyting nazorati, davomat monitoringi va so‘rovnomalar o‘tkazishning asosiy platformasi hisoblanadi. Moodle platformasi masofaviy ta’limni tashkil etish va talabalar faolligini kuzatish uchun xizmat qiladi. APS tizimi akademik faoliyatni avtomatlashtirish va KPI mezonlarini kiritish uchun ishlatiladi. Ushbu platformalar talab qilinadigan ishonchli ma’lumot yig‘ish va tahlil qilish infratuzilmasini ta’minlaydi.
Telegram botlari alohida ahamiyat kasb etadi: @HemisProBot har dars yakunida o‘qituvchini baholash uchun avtomatik eslatma yuboradi va HEMIS bilan integratsiya qilingan; @TDSHU_Sifatbot esa talabalar shikoyat, taklif va fikrlarini doimiy ravishda qabul qiladi. Google Forms keng qamrovli so‘rovnomalar o‘tkazish uchun ishlatiladi.
Shuningdek, universitetda sun’iy intellekt asosidagi plagiat tekshiruv tizimlari, avtomatlashtirilgan baholash tizimlari va talabalarni qo‘llab-quvvatlash uchun chatbotlar joriy etilgan. Yig‘ilgan ma’lumotlar himoyalangan, shaxsiy ma’lumotlarni muhofaza qilish talablariga muvofiq saqlanadi va faqat sifatni oshirish maqsadida tahlil qilinadi.
6. MANFAATDOR TOMONLARNING ISHTIROKI
IQA tizimida sakkiz toifadagi manfaatdor tomonlarning ishtiroki ta’minlangan: talabalar (barcha kurs va yo‘nalishlarda), professor-o‘qituvchilar (doimiy va vaqtinchalik), bitiruvchilar (oxirgi 5 yil davomida bitirgan), ish beruvchilar, xalqaro hamkorlar va visiting professorlar, universitetning ma’muriy va xizmat ko‘rsatuvchi xodimlari hamda Universitet Kengashi a’zolari. 
Ish beruvchilar bilan hamkorlik alohida tizimga ega: yillik ish beruvchilar forumi tashkil etiladi, o‘quv dasturlarini ishlab chiqishda ish beruvchilar ishtiroki ta’minlanadi, amaliyot o‘tash joylari doimiy monitoring qilinadi, korxonalar bilan shartnomalar asosida hamkorlik yuritiladi. Bitiruvchilar bilan aloqa bitiruvchilar assotsiatsiyasi va karyera kuzatuv tizimi orqali amalga oshiriladi.
Alohida qayd etish kerak bo‘lgan jihat shundaki, bizda barcha fakultetlardan saralab olingan iqtidorli talabalar ovozlari asosida Yoshlar ittifoqining yetaksichisi saylanadi. Mazkur talaba teng huquqli ovoz egasi sifatida barcha talabalarning qiziqishlari, loyihalari, maqsadlari va xohishlarini ifodalash uchun universitet ilmiy kegashida Yoshlar ittifoqi boshlang’ich tashkiloti yetakchisi nomi bilan ishtirok etadi. Shuningdek talabalarning vakili sifatida Universitet Kuzatuv kengashi va fakultet kengashlari majlislarida qatnashish huquqiga ega;
7. TALABALARNI QO‘LLAB-QUVVATLASH XIZMATLARI
Universitetda talabalarni qo‘llab-quvvatlash xizmatlari ixtisoslashgan bo‘linmalar orqali bepul va teng imkoniyatlar asosida taqdim etiladi. Ushbu xizmatlar muntazam monitoring va tahlil qilinib, ularning samaradorligi doimiy oshirib boriladi. 
Talabalar quyidagi kanallar orqali o‘z fikr-mulohaza, shikoyat va takliflarini bildirishlari mumkin:
1. @TDSHU_Sifatbot – 24/7 anonim murojaat, shikoyat va takliflarni qabul qilish;
1. @HemisProBot – har semestr yakunida o‘qituvchini anonim baholash;
1. Murojaatlar bilan ishlash, nazorat va monitoring bo‘limi – rasmiy murojaatlar bo‘yicha belgilangan muddatlarda javob berish;
1. Korrupsiyaga qarshi kurashish “komplaens-nazorat” bo‘limi – akademik halollik va etika masalalari.
Bundan tashqari, imkoniyati cheklangan talabalar uchun maxsus sharoit va yordam, psixologik qo‘llab-quvvatlash, akademik maslahat (tyutorlik) va karyera yo‘naltirish xizmatlari tashkil etilgan. Ushbu xizmatlarning qamrovi va sifati yillik so‘rovnomalar orqali baholanadi.
8. DOIMIY TAKOMILLASHTIRISH SIKLI (PDCA)
IQA tizimi PDCA (Plan-Do-Check-Act: Rejalashtirish – Bajarish – Tekshirish – Ta’sir ko‘rsatish) sikliga asoslanadi. Bu takrorlanuvchi to‘rt bosqichli jarayon ta’lim sifatini uzluksiz yaxshilab borishni ta’minlaydi va universitet sifat madaniyatining o‘zagi hisoblanadi.
Reja (Plan)
Rejalashtirish bosqichida ta’lim dasturlari ishlab chiqiladi va yangilanadi, KPI ko‘rsatkichlari belgilanadi, monitoring rejalari tasdiqlanadi.
Bajarish (Do)
Bajarish bosqichida ta’lim jarayoni amalga oshiriladi, so‘rovnomalar va monitoring o‘tkaziladi, darslar kuzatiladi va mustaqil test sinovlari tashkil etiladi.
Tekshirish (Check)
Tekshirish bosqichida natijalar tahlil qilinadi, hisobotlar tayyorlanadi va muammoli sohalar aniqlanadi. Masalan, kuzgi semestr yakunlari bo‘yicha har bir institut va fakultet kesimida o‘zlashtirish ko‘rsatkichlari tahlil qilinadi, yakuniy nazorat jarayonida aniqlangan kamchiliklar qayd etiladi.
Ta’sir ko‘rsatish (Act)
Ta’sir ko‘rsatish bosqichida yuqori ko‘rsatkichga ega o‘qituvchilarga ustamalar belgilanadi, past o‘zlashtirish kuzatilgan fanlar bo‘yicha dasturlar qayta ko‘rib chiqiladi, metodik kamchiliklari bor o‘qituvchilar maqsadli treninglarga yuboriladi, ta’lim dasturlarini takomillashtirish bo‘yicha “Yo‘l xaritasi” ishlab chiqiladi va moddiy-texnik bazani yangilash bo‘yicha rahbariyatga takliflar beriladi.
Natijalar har darajada muhokama qilinadi: kafedra yig‘ilishlarida (har oy), fakultet kengashlarida (har semestr) va Universitet Kengashida (yil yakunida). Qarorlar rasmiy ravishda qabul qilinadi va bajarilishi nazorat qilinadi.
9. TASHQI SIFAT TA’MINOTI VA AKKREDITATSIYAGA TAYYORG
ARLIK
Universitet xalqaro va milliy akkreditatsiyaga tayyorgarlik ko‘rish jarayonida quyidagi bosqichlarni izchil amalga oshiradi. 
1. Ta’lim dasturi bo‘yicha o‘z-o‘zini baholash hisobotini o‘zbek va ingliz tillarida tayyorlash;
1. Hisobotni akkreditatsiya standartlari va mezonlariga muvofiq tizimli dalillar (evidence) bilan asoslash;
1. Akkreditatsiya ekspertlarining tashrifi (Site Visit) jarayonida barcha manfaatdor tomonlar bilan uchrashuvlarni tashkil etish;
1. Akkreditatsiya qaroridan so‘ng berilgan tavsiyalarni belgilangan muddatda amalga oshirish bo‘yicha yo‘l xaritasini ishlab chiqish va tasdiqlash;
1. Oraliq hisobotlarni (follow-up reports) belgilangan muddatlarda taqdim etib borish.
Akkreditatsiya agentliklari (milliy va xalqaro) tomonidan berilgan tavsiyalar universitetning strategik rivojlanish rejasi, KPI tizimi hamda ta’lim dasturlariga integratsiya qilinadi. Tavsiyalar ijrosi mas’ul bo‘limlar tomonidan belgilangan tartibda monitoring qilib boriladi va rektor huzuridagi maxsus yig‘ilishda ko‘rib chiqiladi. Shu tariqa tashqi baholash natijalari doimiy takomillashtirish sikliga qaytariladi (feedback loop).
10. IQA TIZIMINING STRATEGIK KONTEKSTI
IQA tizimi universitetning 2024–2030-yillar istiqbolli rejasi bilan uzviy bog‘langan. Reja oltita strategik yo‘nalishni qamrab oladi: ta’lim sifatini oshirish, ilmiy-tadqiqotlarni rivojlantirish, xalqaro hamkorlikni kengaytirish, ma’naviy-ma’rifiy ishlar, moliyaviy barqarorlik va moddiy-texnik bazani mustahkamlash.
Rejadagi 64 ta vazifaning muhim qismi bevosita IQA mexanizmlari orqali nazorat qilinadi. Jumladan, o‘quv reja va sillabuslarni TOP-300 universitetlar tajribasi asosida yangilash – ta’lim dasturlari monitoringi orqali; xalqaro akkreditatsiya olish – sifat bo‘limining bevosita vazifalari orqali; raqamli texnologiyalarni joriy etish – platformalar monitoringi orqali; talabalar fikr-mulohazasini yig‘ish – so‘rovnomalar tizimi orqali; ilmiy malakali professorlar ulushini oshirish – KPI tizimi orqali nazorat qilinadi. Jumladan, barcha fan dasturlarining mazmuni va mavzular tarkibiy qismi Kolumbiya universiteti (QS 33-o‘rin), Leiden universiteti (ARWU 111-o‘rin), Merilen universiteti (QS 207-o‘rin), Tsukuba universiteti (ARWU 291-o‘rin) kabi TOP-300 universitetlarning dasturlari mazmunini yaqindan o’rganib chiqish orqali tuzilgan.
Shu tarzda, IQA tizimi universitetning strategik maqsadlariga erishishning asosiy nazorat va ta’sir vositasi sifatida xizmat qiladi hamda jahon standartlari bilan uyg‘unlashtirilgan holda universitetni xalqaro ta’lim makoniga integratsiyalashtirishga zamin yaratadi.

